b"\n_START_ARTICLE_\nSiti binti Saad\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSiti binti Saad syntyi vuoden 1880 paikkeilla Fumban kyl\xc3\xa4ss\xc3\xa4 Sansibarin saarella. H\xc3\xa4nen is\xc3\xa4ns\xc3\xa4 oli taustaltaan nyamwezi maanviljelij\xc3\xa4 ja \xc3\xa4iti mzigua savenvalaja. Lapsena Siti\xc3\xa4 kutsuttiin nimell\xc3\xa4 Mtumwa eli orja. Halventavien nimien antaminen lapsille on swahilien perinne. Siti ei k\xc3\xa4ynyt nuorena koulua ja oli lukutaidoton. H\xc3\xa4nen vanhempansa halusivat tehd\xc3\xa4 h\xc3\xa4nest\xc3\xa4 \xc3\xa4itins\xc3\xa4 tapaan savenvalajan, mutta Siti ei oppinut ammattia. Sen sijaan h\xc3\xa4n teki t\xc3\xb6it\xc3\xa4 kantamalla \xc3\xa4itins\xc3\xa4 tekemi\xc3\xa4 saviruukkuja kaupunkiin. H\xc3\xa4n meni my\xc3\xb6s naimisiin, mutta liitto oli onneton ja Siti muutti kaupunkiin. Paikallinen luutunsoittaja opetti h\xc3\xa4net laulamaan ja puhumaan arabiaa. Noin 31-vuotiaana h\xc3\xa4n liittyi luuttua, mandoliinia ja tamburiinia soittaneeseen yhtyeeseen alkaen samalla k\xc3\xa4ytt\xc3\xa4\xc3\xa4 nime\xc3\xa4 Siti._NEWLINE_Swahiliyhtyeill\xc3\xa4 oli Sansibarissa pitk\xc3\xa4 historia ja monista naislaulajista tuli tunnettuja. Tyyli tunnettiin nimell\xc3\xa4 taarab ja se oli per\xc3\xa4isin arabiankielisest\xc3\xa4 hovimusiikista. Siti uudisti tyyli\xc3\xa4 esimerkiksi esitt\xc3\xa4m\xc3\xa4ll\xc3\xa4 sit\xc3\xa4 arabian sijaan swahilksi. Siti ker\xc3\xa4si mainetta taitavana laulajana ja h\xc3\xa4n p\xc3\xa4\xc3\xa4si esiintym\xc3\xa4\xc3\xa4n Sansibarin sulttaani Khalifa bin Harubille, jolle yhtye oli tehnyt tarkoitusta varten oman laulunsa. Vuonna 1927 h\xc3\xa4nest\xc3\xa4 kiinnostui Columbia Records (His Master's Voice eli HMV), joka teki Sitin lauluista gramofonitallenteita Mumbaissa eli silloisessa Bombayssa. Siti tuli n\xc3\xa4in kuuluisaksi my\xc3\xb6s Brittil\xc3\xa4isess\xc3\xa4 Intiassa. Siti \xc3\xa4\xc3\xa4nitti yhteens\xc3\xa4 noin 100 laulua ja vuoteen 1931 menness\xc3\xa4 h\xc3\xa4nen \xc3\xa4\xc3\xa4nityksi\xc3\xa4\xc3\xa4n oli myyty arviolta 72\xc2\xa000:lle kuuntelijalle. H\xc3\xa4n oli my\xc3\xb6s ensimm\xc3\xa4inen kaupallisesti \xc3\xa4\xc3\xa4nitt\xc3\xa4m\xc3\xa4\xc3\xa4n p\xc3\xa4\xc3\xa4ssyt it\xc3\xa4afrikkalainen muusikko. Sitin palatessa Sansibarille h\xc3\xa4nen kansansuosionsa oli kasvanut entisest\xc3\xa4\xc3\xa4n ja h\xc3\xa4n matkusti esiintyen esimerkiksi Pemballa, sek\xc3\xa4 mantereella Keniassa, Tanganjikassa ja Ugandassa. Shaaban Robert kuuli Sitin esiintyv\xc3\xa4n ensimm\xc3\xa4ist\xc3\xa4 kertaa vuonna 1936 ja tutustui t\xc3\xa4h\xc3\xa4n Sitin viimeisten elinkuukausien aikana. Siti kuoli 1950 ja Shaaban Robert julkaisi h\xc3\xa4nen el\xc3\xa4m\xc3\xa4kertansa Wasifu wa Siti binti Saad vuonna 1967."